কবীর চৌধুরী: হ্যাঁ, আমি ছোটবেলা থেকে ইংরেজীতে ভাল ছাত্র ছিলাম। তার একটা কারণ হচ্ছে বাবা ইংরেজীতে খুব ভাল ছিলেন। উনি আলীগড়ে পড়াশুনা করেছেন। সাহেব অধ্যাপকদের কাছ থেকে। তিনি ইংরেজী এক্সপ্রেশন, শব্দচয়ন, রচনা রীতি খুব ভাল বুঝতেন এবং তিনি আমাদের হাতে কলমে পড়িয়েছেন। তোমাকে একটা মজার কথা বলি, কী ভাবে আমরা শিক্ষালাভ করেছি। আমাদের তখন ইংরেজীতে চিঠি লিখতে হতো। তুমি জানো সে যুগে শিক্ষিত সমাজে সেটারই প্রচলন ছিল। পারিবারিক চিঠিও ইংরেজীতে লিখতে হতো। আমরা বাবাকে যখন চিঠি লিখতাম ইংরেজীতে, তিনি সেই চিঠিটা ফেরত পাঠিয়ে দিতেন লাল গোল দাগ দিয়ে। দেখাতেন কোথায় কোথায় ভুল হয়েছে। তো এইভাবে আমরা শিখেছি এবং মোটামুটি ভালই ইংরেজী জ্ঞানলাভ করেছি এবং এটা পারিবারিক সূত্রে পরের প্রজন্মেও এসেছে, এই অর্থে যে আমার মেয়ে শাহীন ইংরেজীর অধ্যাপিকা এবং সেও খুব ভাল ইংরেজী জানে এবং এখন ইংরেজি শিক্ষার ব্যাপারে বহুমুখী কাজ করছে।